Magház Baba-mama klub
2025-01-07 10:00 - 12:00 (Europe/Budapest) | Kultúrkúria, Templom u. 2, Budapest, 1028, Hungary
0-3 éves babáknak és kísérőiknek
A Magház a kisgyermekes családok közösségi tere, ahol a 3 évesnél fiatalabb gyermekek és felnőtt kísérőik találkozhatnak egymással és a házigazdákkal szabad játék és pihenés, kikapcsolódás közben.
A Magház a kisgyermekek szocializációjának olyan hiánypótló formája, ami egyfajta átmenetet képez az otthoni minden-perces együttlét és az intézményi közösségbe járás között.
Itt a kisgyermek teljes jogú polgár; nem róla, hanem hozzá beszélnek, vele együtt játszanak a kortársai és más felnőttek.
Működése Françoise Dolto francia pszichoanalitikus Zöld Ház-modelljén alapszik.
A Magházban nincs kötött program, ki-ki igénye és hangulata szerint, a saját ritmusában kapcsolódhat másokhoz.
Ebben a tágas térben nem az összezártság, inkább az elengedés a meghatározó élmény, ahol a kisgyermek a szülő biztonságot adó jelenlétében teheti meg első lépéseit a szocializáció felé.
A házigazdák támogató jelenlétükkel a szülők és más felnőtt kísérők rendelkezésére állnak, akik egymással is megosztják a tapasztalataikat – nemcsak a gyerekneveléssel kapcsolatban.
Küldetésünk, hogy a családok segítségére legyünk abban, hogy az itt eltöltött időben kikapcsolódjanak és feltöltődjenek, a babák pedig a bátorító, ingergazdag környezetben magabiztosabbak legyenek az őket körülvevő világban.
A Magház csapata: Erdélyi Ágnes, Nagy Petra és Simon Judit.
Előzetes bejelentkezés nem szükséges, kedden és csütörtökön 10.00 -12.00 óra között szabadon lehet érkezni és távozni.
